Ligloop, plasings op sosiale media kan jou premie beïnvloedFoto ter illustrasie. (Foto: Kamil Pietrzak via Unsplash) Voordat jy daardie foto, video of inskrywing van jou peperduur diamantring, valskermekspedisie of jaagtog met jou blink sportnutsvoertuig op sosiale media plaas, wees bedag daarop dat dit dalk ’n invloed op jou versekeringspremie kan hê. In sommige gevalle kan dié plasings selfs tot die kansellasie van jou versekering lei. Peter Olyott, uitvoerende hoof van die finansiëledienstemaatskappy Indwe Risk Services, sê sosiale media bied allerlei nuwe geleenthede aan versekeraars om data van polishouers te versamel. “Met die groot hoeveelheid persoonlike inligting wat op sosialemediaplatforms gedeel word, kan versekeraars hierdie inligting gebruik om hul polishouers se gedrag, leefstyl en risikofaktore beter te verstaan. “Deur bewus te wees van hoe jou sosialemediagedrag jou versekeringsrisikoprofiel kan beïnvloed, kan jy jouself teen betwiste eise beskerm,” sê Olyott. Hy verduidelik dat indien polishouers foto’s of inskrywings plaas wat byvoorbeeld duur items soos juweliersware of elektroniese toerusting in hul huise wys, dit hulle moontlik ŉ teiken vir diefstal kan maak en gevolglik hul huisversekeringsdekking beïnvloed. Plasings oor jou bestuurgedrag, soos om te jaag of onder die invloed van drank te bestuur, kan nie net tot verhoogde motorversekeringspremies lei nie, maar selfs tot die kansellasie van ŉ polis. “Wanneer dit by jou gesondheidstoestand kom, kan plasings daaroor op sosiale media moontlik jou gesondheidsversekeringsdekking beïnvloed, aangesien versekeraars hierdie inligting kan gebruik om jou risikovlak te bepaal en jou premies dan dienooreenkomstig aan te pas,” sê Olyott. “Net so kan jou lewensversekeringsdekking en premies beïnvloed word as jy inskrywings oor hoërisiko-aktiwiteite maak, onder meer adrenaliensport of valskermspring.” Beskerm jou dekking só Olyott sê polishouers kan hul versekeringspolisse beskerm deur versigtiger te wees oor wat hulle op sosiale media deel. Hy raai polishouers aan om plasings oor duursame items en hoërisiko-aktiwiteite te vermy. Foto ter illustrasie. (Foto: Erik Lucatero via Unsplash) “Indien jy wel die behoefte het om jou leefstyl op jou sosialemediaplatform te deel, probeer om dit eerder ná die geleentheid te doen en nie terwyl jy op pad is na jou volgende bestemming nie. “Pas jou privaatheidinstellings op sosialemediaplatforms aan om die hoeveelheid persoonlike inligting wat vir die publiek sigbaar is, te beperk. Hersien jou versekeringspolis en praat met jou versekeringsverskaffer oor hoe sosiale media jou dekking kan beïnvloed.” Olyott beveel verder aan dat polishouers oop kaarte met hul versekeraars speel oor enige veranderings in hul leefstyl of gedrag wat moontlik ŉ uitwerking op hul dekking kan hê. Dit sluit in ŉ nuwe werk of nuwe stokperdjie. Hy waarsku ook dat wanneer polishouers inligting op openbare sosialemediaplatforms plaas, dit wyer deur ander gebruikers gedeel kan word, en gevolglik deur ŉ groter gehoor gesien kan word. Polishouers moet ook daarteen waak om omstrede plasings te maak of onvanpaste inhoud, waaronder ras-, geslag-, godsdienstige, politieke of seksuele inhoud, te deel. Selfs onvanpaste kommentaar op sosiale media kan polishouers glo in die sop laat beland. “Die deel van persoonlike inligting op sosiale media kan onbedoelde gevolge op jou versekering hê. Deur bedag te wees op die inligting wat jy deel en jou versekeringspolis gereeld te hersien, kan jy help om jouself en jou dekking te beskerm.”